पल्स पोलियो अभियान 17 को, स्कूल के बच्चे बनेंगे ‘बुलावा टोलियां’
उदयपुर |चिकित्सा एवंस्वास्थ विभाग का पल्स पोलियो अभियान 17 जनवरी को होगा। इसमें स्कूली बच्चे बुलावा टोलियां का काम करेंगे। वे घर-घर जाकर पोलियो के लिए बूथ पर बुलावा देंगे। जिला स्वास्थ समिति की बैठक बुधवार को कलेक्ट्रेट में एडीएम सिटी ओपी बुनकर की अध्यक्षता में हुई। इसमें यह निर्णय लेते हुए सभी जिला शिक्षा अधिकारियों को पाबंद किया कि इससे पहले वे सात दिन तक स्कूलों की प्रार्थना सभा में पोलियो के बारे में चर्चा शुरु करें। तीन घंटे चली बैठक में स्वास्थ विभाग की सभी योजनाओं का रिव्यू हुआ। सीएमएचओ डॉ. संजीव टांक कई योजनाओं की प्रगति पर नाराजगी जताई। उन्होंने बैठक में साफ किया कि घरों में हो रहे प्रसवों को रिपोर्टिंग एएनएम नहीं कर रही है। विभिन्न ब्लॉक प्रतिनिधियों को इसकी रिपोर्टिंग के लिए पाबंद किया। मुख्य ड्रग वेयर हाउस से अगले वित्तीय वर्ष के लिए दवा की डिमांड लिस्ट 55 संस्थानों से नहीं मिलने की जानकारी दी। इस पर दो दिन का टारगेट दिया गया। बैठक में भामाशाह स्वास्थ बीमा योजना में आधे माह बाद भी लाभार्थियों की संख्या ज्यादा नहीं होने पर चर्चा की। ज्यादातर संस्थानों के प्रतिनिधियों ने सॉफ्टवेयर की गड़बड़ी की शिकायत की। इसके अलावा बैठक में आरोग्य स्वास्थ्य शिविरों,नसबंदी के आंकड़ों, उजाला क्लिनिक में हो रही किशोर- किशोरियों की काउंसिलिंग पर भी चर्चा की गई।
hin_Deva hin_Deva